Brian Mikkelsen (KF), 2008-12-05:
Jeg vil godt starte med at takke forslagsstillerne for, at de har taget initiativ til, at vi i dag endnu en gang får lejlighed til at drøfte søers velfærd.
Det er ikke så længe siden, at de dyrevelfærdsmæssige forhold for bl.a. søer blev drøftet her i Folketinget - det var den 23. januar sidste år - hvor beslutningsforslag nr. B 44 om forbedring af velfærden for søer og pattegrise i svineproduktionen blev førstebehandlet.
Min forgænger redegjorde ved den lejlighed for regeringens holdning til bl.a. et forslag om, at søerne som udgangspunkt i hele deres produktionscyklus skal være frie, så de kan udøve deres naturlige adfærd.
Der var tale om en genfremsættelse af et tidligere beslutningsforslag, som blev førstebehandlet den 16. maj 2006, og som var en genfremsættelse af et andet tidligere fremsat beslutningsforslag, som blev førstebehandlet den 7. juni 2005.
Det beslutningsforslag, vi behandler i dag, er ikke en genfremsættelse af et tidligere beslutningsforslag.
Beslutningsforslaget fra Enhedslisten adskiller sig endvidere ved, at det alene indeholder et enkelt punkt.
Regeringen pålægges derimod efter beslutningsforslaget inden den 30. juni 2009 at fremlægge en plan, der sikrer, at det fremover bliver forbudt at fiksere søer under faring og diegivning.
Endvidere må dyrene på ny anbringes i bokse 7 dage før forventet faring.
Under faring og i diegivningsperioden må søerne ligeledes holdes i bokse.
Herudover indeholder lovgivningen et krav om, at svinestaldene skal være indrettet således, at hvert svin kan lægge sig samt hvile og rejse sig uden besvær.
Dette gælder også, når de opstaldes i bokse.
Det fremgår endvidere af bemærkningerne til beslutningsforslaget, at 95 pct. af søerne i Danmark i dag opstaldes i fikseringsbokse under faring og diegivning.
Et forbud mod fiksering vil derfor efter forslagsstillernes opfattelse betyde et markant løft i søernes velfærd.
De mange tusinde underskrifter, som Dyrenes Beskyttelse har indsamlet til støtte for et sådant forslag, understreger i den forbindelse ifølge forslagsstillerne, at der er en stor folkelig opbakning til at gøre en indsats på dette område.
Sagen er den, at udgangspunktet er det, at regeringen prioriterer dyrs velfærd meget højt - og det gælder altså ikke mindst produktionsdyrenes velfærd.
Efter regeringens opfattelse er det imidlertid vigtigt, at eventuelle ændringer og initiativer sker på et forsvarligt og videnskabeligt velunderbygget grundlag.
Hver eneste gang man ændrer i forhold for erhverv, for mennesker, for dyr, må det være på baggrund af empiri, det må være på baggrund af videnskab og ikke bare på baggrund af følelser. Som regeringen tidligere har tilkendegivet, bl.a. under førstebehandlingen i juni 2005 af beslutningsforslaget om bl.a. søers velfærd, er det regeringens målsætning at forbyde boksopstaldning af farende og diegivende søer.
Jeg vil gerne understrege, at regeringen fortsat stærkt har den holdning.
Når regeringen bruger ordet målsætning, er det meget bevidst.
Der er nemlig tale om en lang række udfordringer, som vi skal have belyst nærmere og fundet en løsning på, før regeringen er klar til at indføre et forbud mod fiksering af farende og diegivende søer.
Jeg har i den forbindelse noteret mig, at forslagsstillerne er enige med regeringen i det synspunkt.
I bemærkningerne til beslutningsforslaget erkender forslagsstillerne således, at et forbud mod at fiksere søerne under faring og diegivning jo ikke kan gennemføres fra den ene dag til den anden, og det er jeg hundrede procent enig i.
Det siger jo i øvrigt også næsten sig selv, at når 95 pct. af søerne i dag opstaldes i fikseringsbokse under faring og diegivning, så vil et sådant forbud indebære en fuldstændig omlægning af den danske svineproduktion.
Det vil kræve en helt ny indretning af farestaldene, ligesom der vil skulle forefindes nye stisystemer, der kan fungere til formålet i den skala, der er brug for i Danmark, hvor vi jo hvert år producerer op imod 13 millioner smågrise.
Hertil kommer, at der er en række dyrevelfærdsmæssige forhold, som fortsat mangler at blive ordentligt belyst; f.eks. vides det således fortsat ikke helt præcist, hvilken sammenhæng der er mellem løsgående farende søer og risikoen for, at soen lægger sig på sine pattegrise, så de dør.
Andre forhold, herunder besætningsejerens pasning af dyrene, indretning af farestien og klimaforhold, kan også spille ind på søernes og grisenes velfærd.
Der er også stadig væk en lang række ubesvarede spørgsmål vedrørende arbejdsmiljøet og sikkerheden for de ansatte i svineproduktionen, der skal færdes blandt løsgående søer på flere hundrede kg.
Alle disse forhold synes jeg vi skal have belyst nærmere, før målsætningen om, at farende og diegivende søer ikke længere må være fikseret, kan nås.
Det var bl.a. på den baggrund, at regeringen i januar 2007 nedsatte en arbejdsgruppe om hold af svin.
Arbejdsgruppen skal foretage en undersøgelse og vurdering af forholdene for svin i produktionen og komme med forslag til ændringer af lovgivningen med henblik på at forbedre de dyrevelfærdsmæssige forhold for svin.
Af arbejdsgruppens kommissorium fremgår, at arbejdsgruppen specifikt er blevet anmodet om at se nærmere på bl.a. søers pladsbehov og brugen af farebokse til farende og diegivende søer.
Jeg har forstået, at arbejdsgruppen forventer at afgive en samlet rapport i slutningen af 2009.
Når rapporten foreligger, vil den danne grundlag for Justitsministeriets overvejelser om udformningen af eventuelle nye regler om hold af svin, herunder om løsgående, farende og diegivende søer.
På den baggrund finder regeringen, at man bør afvente den nævnte arbejdsgrupperapport, således at der på grundlag heraf vil kunne tages stilling til spørgsmålet om udformning af nye regler på området.
Regeringen kan derfor ikke støtte beslutningsforslaget, men udgangspunktet er, at regeringen støtter intentionerne i beslutningsforslaget, fordi vi også ønsker at forbyde boksopstaldning af farende og diegivende søer.
Den kommende rapport fra arbejdsgruppen vil sikre, at vi får det bedst mulige grundlag for at vurdere, hvordan det kan lade sig gøre, og derfor skal vi afvente rapporten.